اذن وئر توی گئجه سی من ده سنه دایه گلیم
ال قاتاندا سنه مشاطه ، تماشایه گلیم
ال قاتاندا سنه مشاطه ، تماشایه گلیم
سن بو مهتاب گئجه سی سئیره چیخان بیر سرو اول
اذن وئر ، من ده دالینجا سورونوب سایه گلیم
منه ده باخدین او شهلا گوزونله ، من قارا گون
جرئتیم اولمادی بیر کلمه تمنایه گلیم
من جهنم ده ده باش یاسدیقا قویسام سنیله
هئچ آییلمام کی دوروب جنت مآوایه گلیم
ننه قارنیندادا سنله آکیز اولسیدیم اگر
ایسته مزدیم دوغولوب بیرده بو دونیایه گلیم
سن یاتیب جنتی رؤیاده گؤرنده گئجه لر
من ده جنتده قوش اوللام ، کی او رؤیایه گلیم
قیتلیغ ایللر یاغشی تک قورویوب گؤز یاشیمیز
کوی عشقینده گرک بیرده مصلایه گلیم
سن ده صحرایه مارال لار کیمی بیر چیخ ، نولی کی
من ده بیر صیده چیخانلار کیمی ، صحرایه گلیم
آللاهیندان سن اگر قورخموییب ، اولسان ترسا
قورخورام من ده دؤنوب دین مسیحایه گلیم
شیخ صنعان کیمی دونقوز اوتاریب ایللرجه
سنی بیر گؤرمک اچون معبد ترسایه گلیم
یوخ صنم! آنلامادیم ، آنلامادیم ، حاشا من
بوراخیم مسجیدیمی ، سنله کلیسایه گلیم
!
گل چیخاق طور تجلایه ، سن اول جلوه ی طور
من ده موسی کیمی ، او طوره تجلایه گلیم
شیردیر (( شهریار )) ین شعری ، الینده شمشیر
کیم دئیه ر من بئله بیر سیرله دعوایه گلیم؟
azb_Arab prs_Arab prs_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab unk prs_Arab azb_Arab azb_Arab azb_Arab